CELEX: 32017R1778
Language: et
Date: 2017-09-29 00:00:00
Title: Komisjoni rakendusmäärus (EL) 2017/1778, 29. september 2017, millega muudetakse määrust (EÜ) nr 891/2009 suhkrusektori imporditariifikvootide kehtivusperioodi 2017/2018 esimest alaperioodi ja täiskoormusega rafineerimistehaste tingimusi käsitlevate sätete osas

30.9.2017   
            
            
               ET
            
            
               Euroopa Liidu Teataja
            
            
               L 253/32
            
         KOMISJONI RAKENDUSMÄÄRUS (EL) 2017/1778,
   29. september 2017,
   millega muudetakse määrust (EÜ) nr 891/2009 suhkrusektori imporditariifikvootide kehtivusperioodi 2017/2018 esimest alaperioodi ja täiskoormusega rafineerimistehaste tingimusi käsitlevate sätete osas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 187 punkti e,
   ning arvestades järgmist:
   
               (1)
            
            
               Komisjoni määruse (EÜ) nr 891/2009 (2) artikli 3 lõikes 1 on sätestatud, et suhkrusektori tariifikvoodid avatakse aastaseks perioodiks, mis kestab 1. oktoobrist 30. septembrini.
            
         
               (2)
            
            
               Määruse (EL) nr 1308/2013 artikli 192 lõikes 3 on sätestatud, et rafineeritava suhkru impordilitsentse väljastatakse iga turustusaasta esimese kolme kuu suhtes ainult täiskoormusega rafineerimistehastele, tingimusel et asjaomased kogused ei ületa täiskoormusega rafineerimistehastele antud erandliku impordimahu koguseid, millele on osutatud kõnealuse artikli lõikes 1. Vastavalt määruse (EL) nr 1308/2013 artikli 192 lõikele 1 on täiskoormusega rafineerimistehastele antud erandlik impordimaht ainult kuni 2016/2017. turustusaasta lõpuni.
            
         
               (3)
            
            
               Määruse (EÜ) nr 891/2009 artikli 14 lõikes 1 on sätestatud, et üksnes täiskoormusega rafineerimistehased võivad taotleda rafineerimiseks ette nähtud suhkru impordilitsentse, mille kehtivusaeg algab iga turustusaasta esimese kolme kuu jooksul.
            
         
               (4)
            
            
               Kooskõlas määruse (EÜ) nr 891/2009 artikli 5 lõike 1 teise lõiguga võib imporditariifikvootide kehtivusperioodi 2017/2018 esimese alaperioodi jaoks esitada litsentsitaotlusi alates kaheksandast kuni 14. septembrini 2017.
            
         
               (5)
            
            
               Lähtuvalt õiguskindlusest, mille kohaselt muudel ettevõtjatel kui täiskoormusega rafineerimistehased on õigus esitada impordilitsentside taotlusi imporditariifikvootide kehtivusperioodi 2017/2018 esimese alaperioodi jaoks, tuleks määruse (EÜ) nr 891/2009 artikkel 14 tühistada. Lisaks sellele tuleks taotluste esitamise ajavahemikku imporditariifikvootide kehtivusperioodi 2017/2018 esimese alaperioodi jaoks pikendada kuni 9. oktoobrini 2017 ning ajakohastada vastavalt impordilitsentside välja andmise ja liikmesriikide poolt esitatud taotlustest teavitamise ajavahemikku.
            
         
               (6)
            
            
               Ettevõtjate jaoks tuleks ette näha võimalus tühistada ajavahemikul 8.–14. septembrini 2017 juba esitatud taotlused, kui nad soovivad oma taotluse uuesti läbi vaadata või esitada muudetud taotluse.
            
         
               (7)
            
            
               Seepärast on vaja määrust (EÜ) nr 891/2009 vastavalt muuta.
            
         
               (8)
            
            
               Kuna imporditariifikvootide kehtivusperiood 2017/2018 algab 1. oktoobril, tuleks kavandatud muudatusi kohaldada alates käesoleva määruse avaldamise kuupäevast.
            
         
               (9)
            
            
               Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 891/2009 muudetakse järgmiselt:
   
               1)
            
            
               I peatükki lisatakse artikkel 10a:
               „Artikkel 10a
               Erisätted tariifikvootide kehtivusperioodi 2017/2018 kohta
               1.   Erandina artikli 5 lõike 1 teisest lõigust võib litsentsitaotlusi tariifikvootide kehtivusperioodi 2017/2018 esimeseks alaperioodiks, millele on osutatud artikli 3 lõikes 2, esitada kuni 9. oktoobri 2017 kella 13.00-ni (Brüsseli aeg).
               2.   Impordilitsentse, mida on taotletud vastavalt käesoleva artikli lõikele 1, antakse välja alates 23. kuni 31. oktoobrini 2017.
               Erandina artikli 8 lõikest 2 antakse impordilitsentse, mida on taotletud tariifikvootide kehtivusperioodi 2017/2018 esimeseks alaperioodiks vastavalt artikli 5 lõike 1 teisele lõigule, välja alates 23. kuni 31. oktoobrini 2017.
               3.   Erandina artikli 9 lõike 1 punktist b teatavad liikmesriigid komisjonile üldkogused, mille kohta on esitatud impordilitsentsitaotlused vastavalt käesoleva artikli lõikele 1, hiljemalt 14. oktoobriks 2017.
               4.   Impordilitsentsitaotlusi, mis on esitatud tariifikvootide kehtivusperioodi 2017/2018 esimeseks alaperioodiks vastavalt artikli 5 lõike 1 teisele lõigule, võib tühistada kuni 9. oktoobri 2017 kella 13.00-ni (Brüsseli aeg). Tühistatud taotlustele vastavad tagatised vabastatakse viivitamata.“
            
         
               2)
            
            
               Artikkel 14 jäetakse alates 1. oktoobrist 2017 välja.
            
         Artikkel 2
   Käesolev määrus jõustub selle Euroopa Liidu Teatajas avaldamise päeval.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 29. september 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).
   
      (2)  Komisjoni 25. septembri 2009. aasta määrus (EÜ) nr 891/2009, millega avatakse teatavad ühenduse tariifikvoodid suhkrusektoris ja sätestatakse nende haldamine (ELT L 254, 26.9.2009, lk 82).